**Qonun bilan davlat xizmatchilarining maqomi, huquqlari va majburiyatlari belgilandi**

10.08.2022

**Prezident tomonidan 8.08.2022 yildagi «Davlat fuqarolik xizmati to‘g‘risida»gi O‘RQ-788-son Qonun imzolandi. Ushbu Qonun Qonunchilik palatasi tomonidan 2.03.2022 yilda qabul qilindi va Senat tomonidan 28.05.2022 yilda ma’qullandi. Hujjat «Xalq so‘zi» gazetasida chop etilgan.**

Qonunning maqsadi davlat fuqarolik xizmati sohasidagi munosabatlarni tartibga solishdan iborat. Ushbu Qonunning amal qilishi faqat davlat reestriga kiritilgan lavozimlardagi davlat xizmatchilariga nisbatan tatbiq etiladi.

Qonunda davlat xizmatchilarining maqomi, huquqlari va majburiyatlari, xizmatga qabul qilish tartib-taomillari, davlat fuqarolik xizmatini tartibga solishda davlat organlarining asosiy vakolatlari, shuningdek ushbu sohada korrupsiya va manfaatlar to‘qnashuvining oldini olish mexanizmlari belgilangan.

Davlat fuqarolik xizmatining asosiy prinsiplari quyidagilardan iborat:

* davlat fuqarolik xizmati tizimining yagonaligi va barqarorligi;
* qonuniylik, adolatlilik, xalqqa xizmat qilish;
* davlat organlarining va mansabdor shaxslarning jamiyat va fuqarolar oldida mas’ulligi;
* inson huquqlari, erkinliklari va qonuniy manfaatlarining ustuvorligi;
* ochiqlik va shaffoflik;
* xolislik, professionallik va kompetentlik;
* davlat fuqarolik xizmatiga kirishda O‘zbekiston fuqarolarining teng huquqliligi;
* davlat fuqarolik xizmatchilarining huquqiy va ijtimoiy jihatdan himoya qilinishi.

Qonun bilan davlat xizmati tizimida korrupsiyaga oid huquqbuzarliklarning oldini olish uchun asos yaratildi. Davlat xizmatchilarining faoliyati samaradorligi eng muhim ko‘rsatkichlar (KPI) asosida baholanadi. Korrupsiyaga oid jinoyatlarni sodir etgan shaxslar davlat fuqarolik xizmatiga qabul qilinmaydi.

***Qonun rasmiy e’lon qilingan kundan e’tiboran uch oy o‘tgach – 10.11.2022 yildan kuchga kiradi.***